《题岑氏心远亭》
宋代·苏过

君不见郑崇门前闹如市，此心不碍如秋水。又不见翟公之门空设罗，翻为交情生愠喜。

岂知靖节弃官归，五斗难堪折腰耻。结庐何必在山泽，方寸湛然遗远迩。

君家小园才数亩，竹柏萧森间桃李。幽亭容膝审易安，不羡华堂失梓杞。

平生少游真吾师，自欲浮沈老闾里。故应从事三径乐，更效子綦今隐几。

君看六凿无天游，妇姑攘夺无穷已。远人无累超物表，云梦胸中吞芥子。

纷纷朝市我无与，毂击肩摩同一轨。高情缥缈谢尘寰，怅望云山友黄绮。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。